Sege vir Frankryk ná 8 nederlae | Netwerk24
24 Februarie 2018 07:52
Frankryk het Italië laat Vrydagaand met 34-17 geklop vir hul eerste oorwinning in vanjaar se Sesnasies-reeks.
Maxime Machenaud Foto: Getty Images
Die Hane het hul vorige agt toetse verloor.
Paul Gabrillagues, Hugo Bonneval en Mathieu Bastareaud het almal vir Frankryk gaan druk.
Die skrumskakel Maxime Machenaud het vyf strafdoele en ’n doelskop oorgejaag, met die plaasvervangerlosskakel, Francois Trinh-Duc, wat ’n verdere strafdoel oorgeskop het.
Italië kon danksy ’n strafdrie, doelskop en ’n drie in die doodsnikke 17 punte bymekaarskraap.
“Dit was ’n moeilike wedstryd vir ons, maar ek dink nie dit was ’n swak vertoning nie,” het Italië se kaptein ná die nederlaag gesê.
Dit was Frankryk se eerste oorwinning sedert Jacques Brunel as afrigter aangewys is. Sy span het ná drie wedstryde ses punte bymekaar gemaak en speel volgende op 10 Maart teen Engeland.
Les Blues se voorspelers het Vrydagaand sake vroeg begin dikteer en het die leeueaandeel van die balbesit verseker.
Frankryk was egter nie klinies genoeg nie en het deurentyd senuweeagtig voorgekom.
Machenaud se skopskoen het egter bestendig gebly en het aan Les Blues ’n groot oorwinning geskenk. - Reuters
Meer oor: Jacques Brunel | Frankryk | Sergio Parisse | Sesnasies
Mbanda begin vir Italië teen Frankryk
Eddie verander min vir Skotse stryd